Is-Segretarju tal-Istat Amerikan John Kerry ikkundanna lir-Russja meta qal li “mingħajr dubbju qed jorkestraw dak li qed jiġri fil-lvant tal-Ukrajna”. Huwa qal li “b’mod ċar, ir-Russi qed jiksru l-ftehim iffirmat ġimgħa ilu f’Ġinevra bejnhom, l-Ukrajna, l-Istati Uniti u l-UE biex jieħdu passi ħalli jmewwtu l-krizi”. Kerry qal li jekk ir-Russi mhux se jiċċaqilqu se jkunu qed jagħmlu żball li se jiswielhom qareż – riferenza għal aktar sanzjonijiet. Il-kumment ta’ Kerry sar hekk kif ir-Russsi bdew eżerċizzi militari mat-tmien mili bogħod mill-fruntiera mal-Ukrajna. Il-Ministru għad-Difiża Serguei Shoigu qal li dawn l-eżerċizzi kienu qed isiru għax l-Ukreni kienu qed  jieħdu passi kontra separatist pro-Russja kif ukoll hekk kif bdew eżerċizzi minn NATO fil-lvant tal-Ewropa. Il-gvern Ukren ta ultimatum lir-Russja biex fi żmien 48 siegħa tagħti spjegazzjoni u dettalji tal-ħidma militari ħdjen il-fruntiera tagħha.